Vor fi evaluate, în premieră, modificările aduse Legilor Justiţiei. Potrivit Consiliului Europei, „schimbările ar putea afecta lupta împotriva corupţiei și independența sistemului judiciar".

Decizia a fost luată printr-o procedură ad-hoc, folosită în împrejurări excepționale, atunci când există amenințări reale cu privire la modificarea și scăderea standardelor în lupta împotriva corupției în țările afiliate GRECO. Decizia a fost luată la nivelul Grupului European pentru lupta împotriva corupției, GRECO, organism afiliat Consiliului Europei.

Citește și ”Cine se află, cu adevărat, în spatele lui Șerban Nicolae”

Evaluări vor fi făcute atât în cazul României, cât și în cazul Poloniei. Și în această țară sunt discutate măsuri menite să modifice organizarea sistemului judiciar.

Verificările urmează să fie făcute la începutul anului viitor, în a doua parte a lunii ianuarie și pe parcursul lunii februarie și apoi analizate în sesiunea plenară a GRECO din martie.

Oficialii statului român sunt așteptați să prezinte informații cu privire la legile justiției care sunt în prezent în dezbatere parlamentară, până în 15 ianuarie, cel mai târziu.

„În Parlamentul României au intrat recent trei propuneri legislative privind sistemul judiciar, care urmează să fie adoptate în procedură de urgență. Mai multe instituții din România și din străinătate și-au exprimat îngrijorarea că aceste propuneri afectează eficiența luptei împotriva corupției și subminează independența sistemului judiciar. De asemenea, în ceea ce privește Polonia, temeri asemănătoare au fost exprimate în privința a două proiecte de lege privind reorganizarea Curții Supreme și a Consiliului Național al Justiției”, se arată în comunicatul Consiliului European.